Blæsten giver restriktioner på flere danske broer.

Den usædvanlige varme, der mandag blæser op over Danmark fra sydvest, har i den nordvestlige del af Jylland givet vindstød af stormstyrke. I hele landet har det været en blæsende morgen med vindstød af hård til stormende kuling. Det kraftige blæsevejr kulminerede i de tidlige morgentimer med vindstød på 27,7 meter per sekund i Hanstholm. Også i Hirtshals og i Silstrup ved Thisted har vindstødene været over de 24,5 meter per sekund, der er grænsen for storm. På flere broer har det blæsende vejr betydet restriktioner for vindfølsomme køretøjer. Det gælder især øst-vestgående broer, som sydvestenvinden blæser stort set på tværs af. Den kraftige blæst er aftagende, men frem til eftermiddag vil der stadig kunne være vindstød af stormstyrke. I den øvrige del af landet vil det fortsat være blæsende med hård vind til kuling frem til sidst på eftermiddagen.